Manila 4. októbra (TASR) – Filipínsky protikorupčný súd vydal dnes po tretí raz zatykač na bývalú prezidentku Gloriu Macapagalovú-Arroyovú pre obvinenia z drancovania štátu, týkajúce sa údajného zneužitia financií štátnej lotérie počas jej posledného roka v úrade.
Arroyovej obhajcovia obvinenia spochybnili a nie je jasné, či exprezidentku hneď zadržia.
Arroyová, ktorá trpí bolesťami krku, strávila asi osem mesiacov vo väzbe v nemocnici v prípade separátnych obvinení zo sabotovania volieb, pokým v júli nezložila kauciu. Ďalšiu kauciu zložila v inom prípade súvisiacom s predraženou zmluvou s čínskou telekomunikačnou spoločnosťou.
Exprezidentka obvinila svojho nástupu, terajšieho prezidenta Benigna Aquina z politickej vendety voči jej osobe. Aquino naopak obvinil Arroyovú zo skorumpovanosti a prisľúbil zbaviť Filipíny korupcie.
Vláda zamietla Arroyovej žiadosť o liečbu v zahraniční s argumentom, že by sa už nemusela vrátiť.
Arroyovej právnik dnes uviedol, že svedkovia proti jeho klientke neboli osobne oboznámení s údajnou spreneverou 8,8 milióna dolárov zo štátnej lotérie v rokoch 2008 až 2010. Podľa žaloby boli tieto financie presmerované na osobný prospech.
Oba ďalšie procesy pokračujú výpoveďami svedkov.
Zdroj: AP